PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2009/KH/1/1/058                                                 Bratislava 14. december 2009

Protimonopolný úrad Slovenskej republiky, odbor dohôd obmedzujúcich súťaž, v správnom konaní č. 0018/ODOS/2009 začatom dňa 16.06.2009 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov takto

r o z h o d o l :

1.	Cenník minimálnych cien psychologických vyšetrení schválený na mimoriadnom sneme Slovenskej komory psychológov, so sídlom Trnavská 112, 821 02 Bratislava dňa 14.02.2009 v Žiline, ktorý bol platný do 08.09.2009, je dohodou obmedzujúcou súťaž podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá je zakázaná.

2.	Podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov  za uzatvorenie dohody obmedzujúcej súťaž uvedenej v bode 1 výrokovej časti tohto rozhodnutia Protimonopolný úrad Slovenskej republiky ukladá Slovenskej komore psychológov, so sídlom Trnavská 112, 821 02 Bratislava pokutu vo výške 500 eur, slovom päťsto eur (pätnásťtisíc šesťdesiat tri slovenských korún), ktorú je povinná uhradiť do 15 dní odo dňa nadobudnutia právoplatnosti tohto rozhodnutia na účet Protimonopolného úradu Slovenskej republiky vedený v Štátnej pokladnici Bratislava č. 7000060793, 8180 ŠP, KS 1118, VS 200911058. 

Odôvodnenie

Podľa § 22 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vykonáva Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), od roku 2004 šetrenie v oblasti profesijných združení, ktorého cieľom bolo získanie informácií o spôsobe regulácie a vykonávania niektorých profesií. V súvislosti s predmetným šetrením úrad dňa 3. júna 2009 vykonal podľa § 22 ods. 3 zákona inšpekciu v priestoroch Slovenskej komory psychológov, so sídlom Trnavská 112, 821 02 Bratislava (ďalej len „Komora“) s cieľom získania podkladov, informácii a interných dokumentov Komory za obdobie rokov 2008 - 2009. 

Úrad sa v ďalšom zameral na analýzu príslušných cenníkov psychologických vyšetrení a ďalších interných aktov Komory v kontexte platnej legislatívy súvisiacej s danou problematikou. Na základe zhodnotenia získaných podkladov úrad začal dňa 16. júna 2009 z vlastného podnetu správne konanie č. 0018/ODOS/2009 vo veci možného porušenia § 4 ods. 1 zákona. 

1.	Účastníci konania

Podľa § 25 ods. 3 písm. a) zákona účastníkom konania v prípade dohody obmedzujúcej súťaž je účastník tejto dohody obmedzujúcej súťaž. Účastníkom tohto správneho konania je Komora.

Zákon v § 3 ods. 2 obsahuje širšiu definíciu pojmu podnikateľ (na rozdiel od všeobecnej definície obsiahnutej v zákone č. 513/1991 Zb. Obchodný zákonník v znení neskorších predpisov (ďalej len „Obchodný zákonník“).

Podnikateľom na účely § 3 ods. 2 zákona je podnikateľ podľa osobitného predpisu, ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Z ustanovení § 47g ods. 1 a § 48 ods. 1 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov (ďalej len „zákon č. 578/2004 Z. z.“) vyplýva, že Komora je samosprávna stavovská organizácia, ktorá združuje psychológov. S prihliadnutím na skutočnosť, že výkon psychologických vyšetrení je podľa § 2 ods. 2  Obchodného zákonníka podnikaním a psychológ má postavenie podnikateľa v zmysle § 3 ods. 2 zákona, úrad považuje Komoru za združenie podnikateľov.

2.	Právne zhodnotenie

Úrad v správnom konaní posudzoval konanie Komory spočívajúce v schválení minimálnych cien psychologických vyšetrení uznesením mimoriadneho snemu Komory dňa 14.02.2009 v Žiline, ich publikovaním na webovej stránke Komory (www.komorapsychologov.sk) dňa 04.04.2009 a vynucovaním ich dodržiavania v zmysle ustanovení interných aktov a dokumentov Komory. 

Úrad konanie Komory hmotnoprávne posudzoval podľa zákona. Z procesného hľadiska úrad v správnom konaní postupoval podľa zákona.  

3.	Relevantné trhy

      	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

      	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. 
      
      	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
      
      	Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

Úrad na základe zistených skutočností ako tovarový relevantný trh vymedzil trh poskytovania služby psychologických vyšetrení, nakoľko uvedený trh bol dotknutý cenníkom psychologických vyšetrení vydaným na tento účel mimoriadnym snemom Komory.

Priestorový relevantný trh úrad vymedzil územím Slovenskej republiky, nakoľko sa jedná o územie, na ktorom sú súťažné podmienky poskytovania služby psychologických vyšetrení také homogénne, že toto územie je možné odčleniť od ostatných území s odlišnými súťažnými podmienkami. Cenník minimálnych cien psychologických vyšetrení sa vzťahoval na poskytovanie tejto služby na celom území SR.

Z časového hľadiska je predmetný relevantný trh vymedzený obdobím od 14.02.2009 do 08.09.2009, nakoľko v tomto období platil predmetný cenník minimálnych cien psychologických vyšetrení.

4.  	Dohoda obmedzujúca súťaž 

Podľa § 4 ods. 1 zákona dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže, sú zakázané, ak tento zákon neustanovuje inak. 

Podľa § 4 ods. 2 písm. c) zákona rozhodnutie združenia podnikateľov je právny akt orgánu združenia, ako aj odporúčanie orgánu združenia.

Podľa § 4 ods. 3 písm. a) zákona zakázaná je dohoda obmedzujúca súťaž, ktorá obsahuje priame alebo nepriame určenie cien tovaru alebo iných obchodných podmienok.

	Úrad v tomto správnom konaní posudzoval, či konanie Komory spočívajúce vo vypracovaní, schválení a publikovaní cenníka minimálnych cien psychologických vyšetrení napĺňa skutkovú podstatu porušenia  § 4 ods. 1 zákona.

5.	Skutočnosti zistené v rámci prešetrovania na relevantnom trhu a správneho konania

	Komora bola zriadená zákonom č. 653/2007 Z. z., ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkov, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (viď § 47a písm. e) a § 47 g).

	Komore bolo dňa 20.03.2008 vydané Štatistickým úradom Slovenskej republiky Potvrdenie o pridelení identifikačného čísla (IČO) 42131740, Právna forma: 741 Stavovská organizácia – profesná komora.

Komora registrovala (ku dňu konania inšpekcie) 675 psychológov, z toho je 320 jej členov. 

Podľa čl. 1 ods. 1) Štatútu Komory je Komora následníckou organizáciou Slovenskej komory psychológov, ktorá bola zákonom č. 578/2004 Z. z. začlenená do Slovenskej komory iných zdravotníckych pracovníkov, laborantov a technikov. 

Ustanovujúci snem Komory dňa 16.02.2008 prijal a schválil nasledovné základné dokumenty Komory:

-	Štatút 
-	Hospodársky poriadok  
-	Volebný poriadok 

-	Disciplinárny poriadok 
-	Etický kódex .

Podľa Štatútu je Komora nezávislá, samosprávna stavovská organizácia, ktorá združuje osoby vykonávajúce povolanie psychológ v zmysle § 47g zákona 578/2004 Z. z. 

	Zo Štatútu Komory vyplýva, že Komora má nasledovné orgány:

a)	snem, 
b)	rada,
c)	prezídium, 
d)	prezident,
e)	disciplinárna komisia, 
f)	kontrolný výbor. 

a) Snem Komory je najvyšší orgán Komory tvorený delegátmi. Snem Komory, okrem 
     iného : 
	- schvaľuje, mení a zrušuje vnútorné predpisy Komory, ktorými sú najmä 
   štatút, volebný poriadok, rokovací poriadok, hospodársky poriadok a  
   disciplinárny poriadok, 
	- volí a odvoláva v tajných voľbách prezidenta Komory a členov orgánov  
   Komory okrem prezídia Komory, 
	- schvaľuje výšku náhrady výdavkov pri výkone funkcie členov orgánov   
   Komory, 
	   - určuje výšku členského príspevku a poplatkov podľa § 63 ods. 4 a 5 
                 zákona č. 578/2004 Z. z., 
	   - zaujíma stanoviská k najzávažnejším otázkam dotýkajúcich sa činnosti 
                 Komory,
	   -  rozhoduje o ďalších veciach, ktoré si vyhradí.

  	Snem Komory písomne zvoláva rada Komory najmenej raz za kalendárny rok. Rada Komory je povinná snem Komory zvolať do dvoch mesiacov odo dňa doručenia žiadosti, ak o to písomne požiada aspoň tretina členov Komory, prezident Komory alebo kontrolný výbor Komory.

   	Z uvedeného vyplýva, že rozhodnutia a uznesenia snemu sú ústnym i písomným súhlasným prejavom vôle rozhodujúcej väčšiny členov Komory a sú zároveň právnym aktom orgánu združenia podnikateľov.

b) Rada Komory je riadiaci orgán Komory v období medzi zasadnutiami snemu.     
     Členov rady Komory volí snem Komory v súlade s volebným poriadkom.
     Rada Komory, okrem iného, :
-	volí a odvoláva členov prezídia Komory a viceprezidenta Komory, 
-	schvaľuje návrh rozpočtu na kalendárny rok, 
-	plní uznesenia snemu Komory, 
-	rozhoduje o odvolaní proti rozhodnutiu prezídia Komory o uložení pokuty podľa § 82 ods. 2 a 4 zákona č. 578/2004 Z. z., 
-	rozhoduje o ďalších veciach podľa zákona č. 578/2004 Z. z., ak o nich nerozhodujú iné orgány Komory, 
-	podáva záväzný výklad vnútorných predpisov Komory.

c) Prezídium Komory je výkonný orgán Komory. Členov prezídia Komory volí rada 
     Komory z členov rady Komory v súlade s volebným poriadkom.
     Prezídium Komory, okrem iného, :
     - zvoláva riadne zasadnutia rady Komory, 
     - zvoláva mimoriadne zasadnutia rady Komory, ak o to požiada aspoň pätina  
        členov  rady Komory, prezident Komory alebo kontrolný výbor Komory, 
     -  plní uznesenia snemu Komory a rady Komory, 
     - hospodári s majetkom Komory a zodpovedá za hospodárenie Komory, 
     - zabezpečuje informačnú, dokumentačnú a publikačnú činnosť Komory, 
     - rozhoduje  o  odvolaní  proti   rozhodnutiu   disciplinárnej   komisie  o   uložení  
       disciplinárneho opatrenia, 
     - rozhoduje o uložení pokuty podľa § 82 ods. 2 a 4 zákona č. 578/2004 Z. z., 
     - rozhoduje o vydaní licencie, dočasnom pozastavení licencie a zrušení licencie,

d) Prezident Komory je štatutárny orgán Komory. Prezidenta Komory volí snem 
     Komory v súlade s volebným poriadkom. Prezident Komory je pri výkone funkcie 
     viazaný rozhodnutiami orgánov Komory príslušných na rozhodovanie v danej 
     veci. Prezident Komory zastupuje komoru a koná za komoru navonok.

e) Disciplinárna komisia Komory je etický a disciplinárny orgán Komory. Členov 
disciplinárnej komisie Komory volí snem Komory v súlade s volebným poriadkom.
Disciplinárna komisia Komory vykonáva disciplinárnu právomoc v súlade so  
zákonom č. 578/2004 Z. z. a disciplinárnym poriadkom a volí a odvoláva predsedu, ktorý riadi činnosť disciplinárnej komisie Komory.

f) Kontrolný výbor Komory je kontrolný orgán Komory. Členov kontrolného výboru 
    Komory volí snem Komory v súlade s volebným poriadkom.
    Kontrolný výbor Komory kontroluje činnosť Komory, plnenie uznesení snemu 
    Komory a rozhodnutí rady Komory, ďalej kontroluje hospodárenie Komory, činnosť   
    prezídia Komory, činnosť regionálnych komôr v oblasti dodržiavania vnútorných 
    predpisov Komory a rozhodnutí orgánov Komory, rozhoduje o sťažnostiach a v 
    prípade opodstatnenosti sťažnosti podáva návrh na začatie disciplinárneho 
    konania, volí a odvoláva predsedu zo svojich členov, ktorý riadi činnosť 
    kontrolného výboru Komory a podáva odvolanie proti rozhodnutiu disciplinárnej 
    komisie Komory o uložení disciplinárneho opatrenia.

V zmysle § 19 Štatútu je zriadená kancelária Komory, ktorá vykonáva odborné, administratívne a organizačné práce súvisiace s plnením úloh Komory. 

	Podľa  Štatútu Komory povolanie psychológa vykonáva psychológ v súlade so základnými etickými zásadami výkonu zdravotníckeho povolania, ktoré upravuje Etický kódex zdravotníckeho pracovníka.
	V zmysle § 50 zákona č. 578/2004 Z. z.  členstvo v Komore vzniká zápisom do zoznamu členov alebo udelením čestného členstva v Komore a členstvo v Komore je dobrovoľné.

	Podľa Štatútu Komory členom Komory sa môže stať fyzická osoba, ktorá je odborne spôsobilá na výkon povolania psychológa a je bezúhonná, ak požiada o zápis do zoznamu členov.

	Práva a povinnosti člena Komory sú predmetom úpravy § 52 zákona č. 578/2004 Z. z..  V zmysle § 52 ods. 2 citovaného zákona je člen Komory povinný:

a) vykonávať svoje zdravotnícke povolanie odborne, v súlade so všeobecne 
      záväznými právnymi predpismi a s etickým kódexom, 
b) spolupracovať pri zabezpečovaní verejnej siete, ak verejná sieť je menšia 
      ako minimálna sieť, 
c)  oboznamovať sa s vnútornými predpismi Komory a dodržiavať ich, 
d)  plniť úlohy vyplývajúce z členstva v Komore.

	Podľa Disciplinárneho poriadku Komory je disciplinárnym previnením člena Komory porušenie povinností člena Komory. Za porušenie povinností člena Komory uvedených v § 52 ods. 2 písm. c) a d) zákona č. 578/2004 Z. z. možno členovi uložiť niektoré z týchto disciplinárnych opatrení:

1. písomné napomenutie za prvé porušenie niektorej z týchto povinností od vzniku členstva v Komore, alebo
2. pokutu za opakované porušenie niektorej z týchto povinností. 

Štatút Komory stanovuje nasledovnú záväznosť rozhodnutí orgánov Komory:

a) rozhodnutia snemu Komory sú záväzné pre všetky orgány Komory,
b) rozhodnutia rady Komory sú záväzné pre prezídium Komory; prezidenta Komory,
c) rozhodnutia prezídia Komory sú záväzné pre prezidenta Komory a prezídium Komory,
d) stanovisko disciplinárnej komisie k etickým otázkam výkonu zdravotníckeho                   povolania sú záväzné pre všetky orgány Komory a jej členov, s výnimkou snemu Komory,
e)rozhodnutia orgánov Komory sú záväzné pre všetkých členov Komory a konanie v rozpore s nimi môže byť posudzované ako disciplinárne previnenie spočívajúce v konaní v rozpore s vnútornými predpismi.

Úrad získal a analyzoval nasledovné podklady týkajúce sa  problematiky cien a ich stanovovania:

I. Zápisnica  z ustanovujúceho snemu Komory dňa 16.02.2008, v ktorej sa, okrem iného, uvádza:
„ V úvode PhDr. Skokan informoval prítomných o nasledujúcich témach:
.
.
- otázka ceny za 1 hodinu práce pre psychológa - nemalo by sa ísť pod 550,- SK“.
.
.

II. Zápisnica zo snemu Komory dňa 19.09.2008 v Modre – Harmónii, v ktorej sa, okrem iného, uvádza:

„Bod 6. Návrh na uznesenia, odseky pod bodom 3.
Dr. Kleinmann podal návrh na doplnenie uznesenia o navrhnutú cenu psychologických vyšetrení nasledovne:
Za psychologické vyšetrenia členov súkromných bezpečnostných služieb na 50,- EU, za psychologické vyšetrenie vodiča a inštruktora autoškoly 80,- EU, u vodičov ADR a vodičov s výstražnými znameniami 160,- EU. Snem poveruje Radu SKP rokovať s príslušnými ministerstvami o vydaní cenového výmeru na jednotlivé vyšetrenia. ... Uznesenie bolo snemom prijaté nasledovne:
Súhlas s uznesením: 	46 prítomných
Nesúhlas s uznesením: 	  1 prítomný
Zdržanie hlasovania:	   0“.

III. Zápisnica z rokovania Rady Komory dňa 12.02.2009, Uznesenie 2.2.:

„Rada schvaľuje cenník za psychologické vyšetrenia:
•	minimálna cena individuálneho vyšetrenia vodiča			60,- € 
•	minimálna cena skupinového vyšetrenia vodičov 			40,- € 
•	vyšetrenia vodiča s použitím perimetra minimálne			80,-€ 
•	skupinové vyšetrenie s použitím perimetra minimálne			60,-€
•	minimálna cena za 1 hodinu psychoterapie 				25,- € 
•	minimálna cena za vyšetrenie SBS 					40,- €  
•	minimálna cena za vyšetrenie povolenia na zbrojný preukaz 	50,-€  
•	minimálna cena za diagnostickú hodinu 				30,- €“.  

IV. Uznesenie z mimoriadneho snemu SKP dňa 14.02.2009 v Žiline, v ktorom sa, okrem iného, uvádza:

„Snem:
Schvaľuje
1.  .......
2. Cenník psychologických vyšetrení:
 
. minimálna cena individuálneho vyšetrenia vodiča 			60,- €
. minimálna cena za opätovné vyšetrenie vodiča 	         	         100,-€  
. minimálna cena pri množstevných zľavách na skupinu 		45,- € 
. vyšetrenia vodiča s použitím perimetra minimálna cena		80,-€ 
. minimálna cena za jednu hodinu psychoterapie 			20,- € 
. minimálna cena za vyšetrenie SBS 					40,- €  
. minimálna cena za vyšetrenie povolenia na zbrojný preukaz 	50,-€ 
. minimálna cena za diagnostickú hodinu 				30,- €  
. minimálna cena za poradenskú hodinu 				20,- €“.  

V. Webová stránka Komory, oznam zo dňa 04.04.2009:

Minimálne ceny psychologických vyšetrení:
. minimálna cena individuálneho vyšetrenia vodiča 			60,- €/osoba 
. minimálna cena pri množstevných zľavách na skupinu 		45,- €/osoba 
. minimálna cena vyšetrenia vodiča s použitím TPV 			80,-€/osoba 
. /test periférneho vnímania vodiči VRZ a ADR/ 
. minimálna cena za opätovné vyšetrenie vodiča 	         	         100,-€ /osoba 
. /odobratie vodičského oprávnenia/ 
. minimálna cena za jednu hodinu psychoterapie 			20,- € /osoba 
. minimálna cena za vyšetrenie SBS 					40,- € /osoba 
. minimálna cena za vyšetrenie povolenia na zbrojný preukaz 	50,-€ /osoba 
. minimálna cena za diagnostickú hodinu 				30,- € /osoba 
. minimálna cena za poradenskú hodinu 				20,- € /osoba 

Nedodržanie minimálnych cien, ktoré schválil mimoriadny Snem SKP dňa 14.2.2009 v Modre Harmónii, bude považované za porušenie Štatútu SKP s následnými  konzekvenciami v zmysle Disciplinárneho poriadku SKP.

VI. Webové stránky členov Komory

Cenníky členov Komory používané v súkromnej praxi, ktoré má úrad k dispozícii z ich webových stránok, sú koncipované v zmysle uznesenia mimoriadneho snemu Komory v Žiline konaného dňa 14.02.2009 a v ich záveroch je uvedené aj:
-	 „(Stanovený s ohľadom na minimálne ceny schválené uznesením snemu 
	Slovenskej komory psychológov dňa 14.2.2009),
-	Ceny sú v súlade s cenníkom stanoveným SKP“,
-	„Cenník platených služieb podľa Slovenskej komory psychológov zo dňa 14.2.2009“, 
-	„Cenník bol upravený na základe ustanovení mimoriadneho snemu Slovenskej komory psychológov zo dňa 14.2.2009“ 
-	„POSUDKOVÁ ČINNOSŤ (platné od 14.2.2009)  alebo
-  „Cenník stanovený v súlade so závermi mimoriadneho snemu Slovenskej  
     komory psychológov, ktorý sa konal dňa 14.2.2009 v Žiline“.

	V súvislosti s prijatím cenníkov je možné vyvodiť záver, že cieľom Komory bolo stanovenie minimálnej ceny za psychologické vyšetrenia, čo v konečnom dôsledku viedlo k narušeniu súťažného prostredia na vymedzenom relevantnom trhu, aj keď podľa vyjadrenia PhDr. Karola Kleinmanna, viceprezidenta Komory a člena Prezídia a Rady Komory, ceny boli chápané len ako doporučené. 

Úrad konštatuje, že v tomto prípade nie je rozhodujúce, či ceny sú charakterizované ako doporučené. Schválenie cenníka odráža snahu Komory uľahčiť koordináciu členov Komory pri stanovovaní cien psychologických vyšetrení. Nakoľko prijatie cenníka malo za cieľ obmedzovanie súťaže, nie je rozhodujúce, do akej miery bol cenník aplikovaný v praxi. Napriek tejto skutočnosti úrad sa zaoberal aj touto otázkou a zistil, že členovia Komory používali minimálne ceny schválené uznesením mimoriadneho snemu Komory zo dňa 14.02.2009 vo svojich individuálnych cenníkoch a tvorbu cien za psychologické vyšetrenia zdôvodňovali rozhodnutím tohto mimoriadneho snemu. 

Posúdenie otázky, či rozhodnutie má za cieľ obmedzovanie súťaže závisí od niekoľkých faktorov. Samotný následok obmedzovania súťaže je možné odvodiť z okolností/predmetu rozhodnutia, zamýšľaného cieľa rozhodnutia, z právneho a ekonomického kontextu správania strán.

Cenníky psychologických vyšetrení sú používané v aplikačnej praxi ako východiskový materiál pre stanovenie zmluvnej ceny medzi členom Komory a klientom. Prijatie a schválenie cenníka malo za cieľ obmedzovanie súťaže, nakoľko vyjadruje vôľu Komory koordinovať svojich členov pri stanovovaní cien za vykonané psychologické vyšetrenia.

Tento koncept je v súlade s rozhodovacou praxou Európskeho súdneho dvora, ktorý napr. v prípade Verband der Sachversicherer e.V. v. Commission  uviedol, že nezáväzné odporúčanie cien obchodným združením môže skresľovať súťaž už len z toho dôvodu, že svojim členom umožní predvídať cenovú politiku svojich konkurentov. Podobne francúzska súťažná autorita, Conseil de la Concurrence, zakázala združeniu architektov vypracovať a distribuovať cenník obsahujúci cenové rozpätia architektonických prác.

Z ustálenej judikatúry Európskeho súdneho dvora vyplýva, že rozhodnutie združenia podnikateľov spočívajúce v odporúčaní môže byť v rozpore s Čl. 81 (1) Zmluvy o založení ES, a  to za predpokladu, že predmetné odporúčanie koordinuje správanie členov združenia na príslušnom trhu a to aj napriek svojmu odporúčaciemu  charakteru.

K problematike aplikácie rozhodnutia o minimálnej cene v praxi úrad uvádza, že Európsky súdny dvor v jednom zo svojich rozhodnutí uvádza, že napriek skutočnosti, že stanovené ceny sa neaplikovali v praxi, rozhodnutie združenia podnikateľov vo veci stanovenia cien má za cieľ obmedzenie súťaže.

Rozhodnutie združenia podnikateľov nemusí byť právne záväzné, postačuje, ak svojich členov fakticky zaväzuje. Dokonca aj také odporúčanie, ktoré neobsahuje sankcie za jeho nedodržanie, je možné považovať za rozhodnutie združenia podnikateľov, ktoré je v rozpore s Čl. 81 ods. 1 Zmluvy. V rozpore s Čl. 81 (1) Zmluvy môže byť aj také odporúčanie združenia podnikateľov, ktoré vyjadruje vôľu združenia podnikateľov koordinovať správanie svojich členov na príslušnom relevantnom trhu. 

Cenová súťaž je najviditeľnejšou a najdôležitejšou, aj keď nie jedinou formou súťaže. Cenová súťaž udržiava ceny na najnižšej úrovni, čím prináša prospech spotrebiteľom. Žiadne umelé regulačné zásahy do cenotvorby na inak konkurenčnom trhu nie sú spôsobilé zabezpečiť nižšie ceny než tie, ktoré by vznikli v súťažnom prostredí. Stanovenie minimálnych cien patrí k nástrojom s veľmi škodlivým vplyvom na súťaž, eliminujúcim alebo výrazne znižujúcim prínosy, ktoré súťaž prináša spotrebiteľom. Stanovenie minimálnych cien síce úplne nevylučuje súťaž ako takú, ale vo svojom dôsledku vždy postihuje konečného spotrebiteľa, ktorý nemôže uspokojovať svoje potreby na základe výberu z ponuky cien vygenerovaných na základe konkurenčného boja, ale musí akceptovať cenu, ktorá v tomto prípade bola stanovená Komorou.  
  
	Ceny za psychologické vyšetrenia nie sú regulované žiadnym právnym predpisom. Žiadny právny predpis ani nezveruje Komore právomoc regulovať ceny za poskytovanie služieb v tomto odvetví. Ceny za psychologické vyšetrenia by mali byť výsledkom slobodnej dohody medzi poskytovateľom danej služby a klientom, pričom by mali odrážať výhradne schopnosti, efektívnosť a náklady jednotlivých poskytovateľov a podliehať výlučne súťažným tlakom na danom relevantnom trhu. 

Úrad v rámci konania zistil i tú skutočnosť, že psychologické vyšetrenia týkajúce sa dopravnej psychológie, vyšetrenia SBS a vyšetrenia na povolenie na zbrojný pas nie sú hradené zdravotnými poisťovňami z povinného zdravotného poistenia, t.j. hradí si ich pacient sám v plnej výške. Samotní poskytovatelia psychologických vyšetrení to uvádzajú vo svojich cenníkoch. Len v prípade, že u poistencov sú psychologické vyšetrenia a psychoterapia indikované zo zdravotných dôvodov a majú odporúčanie od všeobecného alebo odborného lekára, sú psychologické zdravotné výkony hradené zdravotnou poisťovňou pacienta. Táto skutočnosť ešte zvyšuje motiváciu klientov vyberať si poskytovateľa psychologických služieb aj na základe ceny ich služieb. V danom prípade klienti takúto možnosť nemali.

Bola to Komora, ktorá stanovila minimálne ceny, oboznámila s nimi svojich členov i nečlenov a ich dodržiavanie aj vynucovala záväznosťou rozhodnutia snemu tým, že ich nedodržanie sa bude brať ako porušenie Štatútu Komory s dôsledkami v zmysle Disciplinárneho poriadku Komory. Protiprávnosť takéhoto konania spočíva predovšetkým v tom, že skutočné súťažné prostredie nemôže akceptovať žiadne dojednania, ktoré dávajú svojim adresátom návod, alebo informácie o tom, ako postupujú ostatní konkurenti pri stanovení ceny. V tomto prípade snemom odsúhlasené a verejne publikované minimálne ceny psychologických vyšetrení informujú členov Komory o tom, aká má byť minimálna cena za ich profesijné výkony. Porušuje sa tým nezávislosť ich rozhodovania v cenovej oblasti, ktorá vo všeobecnosti prispieva k zvyšovaniu úrovne cenovej súťaže na relevantnom trhu. Úrad v tejto súvislosti konštatuje, že ceny prijaté na mimoriadnom sneme Komory dňa 14.02.2009 v Žiline nemajú charakter doporučených cien, ale sú to ceny minimálne.

Záverom úrad uvádza, že mu nie sú známe skutočnosti, že by Komora z dôvodu nedodržiavania cenníka viedla disciplinárne konania voči svojim členom.

Na základe uvedených skutočností úrad dospel k záveru, že schválenie a vydanie cenníka minimálnych cien psychologických vyšetrení zo strany Komory predstavuje rozhodnutie združenia podnikateľov a zároveň dohodu obmedzujúcu súťaž v zmysle § 4 ods. 3 písm. a) zákona - praktika priameho alebo nepriameho určenia cien tovaru – ktorá je zakázaná.

6.	Vyjadrenie účastníka správneho konania

	Dňa 19.11.2009 úrad v zmysle § 33 zákona zaslal listom 
č. 4304/PMÚSR/2009 výzvu pred vydaním rozhodnutia, v ktorom úrad žiadal účastníka konania o vyjadrenie sa k podkladu rozhodnutia vo veci, k spôsobu jeho zistenia, prípadne, aby navrhol jeho doplnenie a úrad zároveň podal informáciu o záveroch prešetrovania, ku ktorým na základe jemu dostupných informácií a podkladov dospel. 

	Od účastníka konania úrad obdržal dňa 04.12.2009 listom č. 4513/2009 vyjadrenie k výzve pred vydaním rozhodnutia.

	Komora vo svojom liste uviedla, okrem iného, nasledovné skutočnosti:

1.	„Snem SKP dňa 9.9.2009 na svojom riadnom zasadnutí prijal uznesenie, ktorým sa mení uznesenie snemu SKP zo dňa 14.2.2009 v oblasti cenníka tak, že všetky slová „minimálna cena“ sú nahradené slovami „odporúčaná cena“.
	
„Pri odporúčaných cenách sa vychádzalo z platného nariadenia vlády SR 
č. 778/2004 Z.z.“.

„Vzhľadom na vyššie uvedené si záverom dovoľujeme požiadať Protimonopolný úrad SR, aby pri vydávaní svojho rozhodnutia v predmetnej veci zobral do úvahy samotný  fakt, že k narovnaniu možného protizákonného stavu vyplývajúceho z porušenia ustanovenia § 4 zák. č. 136/2001 Z. z. o ochrane hospodárskej súťaže došlo z vlastného podnetu SKP pred vydaním rozhodnutia, ako aj k zosúladeniu dokumentov Slovenskej komory psychológov s citovaným zákonom“.

Stanovisko úradu:
	Úrad uvádza, že uvedená skutočnosť mu bola oznámená dňa 04.12.2009.  V súvislosti s nariadením vlády SR č. 778/2004 Z. z. úrad poznamenáva, že bolo zrušené nariadením vlády č. 226/2005 Z. z.  o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci, ktoré nepojednáva o odporúčaných cenách, ale o maximálnej výške úhrady za jeden bod zdravotného výkonu. 

2.	„Zmenou uznesenia snemu SKP, teda z minimálnych cien na odporúčané ceny, nie je možné zo strany orgánov komory vyvodzovať konzekvencie v zmysle Disciplinárneho poriadku SKP a počas celej doby platnosti uznesenia o minimálnych cenách nebol nikto z členov SKP riešený a ani disciplinárne postihovaný“.

Stanovisko úradu:
	Úrad sa v tomto bode stotožňuje s názorom Komory. 

7.       Uloženie pokuty
Podľa § 38 ods. 1 zákona úrad za porušenie ustanovenia § 4 ods. 1  zákona uloží pokutu podnikateľovi do 10 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 330 eur alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 330 000 eur.

V zmysle § 38 ods. 4 zákona je predchádzajúcim účtovným obdobím rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

V tomto prípade ide o obdobie roka 2008. Z údajov, ktoré úrad obdržal vyplýva, že Komora dosiahla obrat vo výške 773 000 Sk (25 658,90 eur, konverzný kurz: 30,126 Sk/eur).   

Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

	Komora predstavuje podnikateľský subjekt nevyvíjajúci činnosť za účelom dosiahnutia zisku. Z hľadiska štruktúry jej príjmov vysoký podiel predstavujú členské príspevky (V roku 2008 predstavovali členské príspevky z celkového obratu v sume 953 tisíc Sk sumu 753 tisíc Sk). 

Z hľadiska závažnosti treba brať do úvahy, že dohody o cenách sú všeobecne považované za závažné porušenia zákona s výrazným negatívnym dopadom na spotrebiteľa. V tomto prípade bola absencia dohody nahradená konaním samotnej Komory, ktorá predmetný cenník schválila, publikovala a vynucovala jeho dodržiavanie. Navyše treba prihliadnuť k tomu, že Komora svojím konaním priamo ovplyvňuje všetkých svojich členov a nepriamo nečlenov (povinne registrovaných), t.j. všetkých poskytovateľov daných služieb na území SR. Pri posudzovaní závažnosti porušovania ustanovení tohto zákona úrad dospel k záveru, že schválenie a vydanie minimálnych cien psychologických vyšetrení zo strany Komory malo za cieľ a aj za následok zníženie intenzity súťaže na vymedzenom relevantnom trhu. Jedná sa pritom o súťaž v oblasti cien, t.j. kritéria, ktoré je pri porovnateľnej kvalite prác z hľadiska súťaže rozhodujúce. Úrad dospel k záveru, že sa jedná o závažné porušenie zákona.

	Úrad vzal taktiež do úvahy skutočnosť, že vydanie minimálnych cien psychologických vyšetrení predstavovalo obmedzovanie súťaže na celom území Slovenskej republiky. Úrad dospel k záveru, že stanovené minimálne ceny sa rozhodnutím orgánu Komory stali záväznými pre všetkých členov Komory, čoho dôkazom sú cenníky členov Komory v ich aplikačnej súkromnej praxi. 

Z hľadiska dĺžky porušovania ustanovení tohto zákona úrad konštatuje, že v tomto prípade ide o krátkodobé porušovanie zákona, nakoľko úrad stanovil dobu porušovania zákona na obdobie od 14. 02.2009 do 08.09.2009.
	
	Na základe vyššie uvedených skutočností úrad ukladá Komore peňažnú pokutu vo výške 500,- eur, slovom päťsto eur, čo predstavuje  1,95 % z obratu Komory za rok 2008.

V súlade s uvedeným úrad rozhodol tak, ako je uvedené vo výrokovej časti tohto rozhodnutia.

8.	Poučenie:

Podľa § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                                   

           Ing. Ján Šufliarsky
                                                                 riaditeľ odboru dohôd obmedzujúcich súťaž

Rozhodnutie sa doručí:
Slovenská komora psychológov, Trnavská 112, 821 02 Bratislava